અંગ્રેજીની નીવડેલી કૃતિઓ અનુવાદરૂપે વાંચવાથી આપણા ભાવકનીએ રુચિ ઘડાશે. શુદ્ધ સાહિત્ય પદાર્થ વિશેની સમજ કેળવાશે. પાઉન્ડે અંગ્રેજી સાહિત્યની કાયાપલટ માટે કર્યો તેવો જ પુરુષાર્થ સુરેશ જોષીએ ગુજરાતી સાહિત્ય માટે કર્યો. વિશ્વસાહિત્યના ઉદાહરણોથી સુરેશ જોષીએ આપણને સાહિત્યકૃતિમાં ઘટનાનું તિરોધાન અને રૂપનિર્મિતિનું મહત્ત્વ સમજાવ્યું, તેમણે કહ્યું કે, કવિતા કહેતી નથી, કરે છે. આ ઊહાપોહને પરિણામે આપણને લેખક અને લહિયા વચ્ચેનો ભેદ સમજાયો.